钦定古今图书集成/理学汇编/学行典/第098卷 > 朱子大全集 > 《答胡季履》
## 钦定古今图书集成/理学汇编/学行典/第098卷 > 朱子大全集 > 《答胡季履》

向来虽幸一见，然忽忽于今已二十馀年矣。时于朋
友闲得窥佳句，足以见所存之一二，顾未得会面为
歉耳。今承惠问，荷意良勤。区区每患世衰道微，士不
知学，其溺于卑陋者固无足言；其有志于高远者，又
或骛于虚名，而不求古人为己之实，是以所求于人
者甚重，而所以自任者甚轻。每念圣人“乐取诸人以
为善”之意，意其必有非苟然者，恨不得与贤者共详
之也。季随明敏，朋友中少见其比。自惟衰惰，岂足以
副其远来之意，然亦不敢虚也。归日当相与讲之，有
所未安，却望见告，得以反复为幸。昆仲家学门庭非
它人比，而区区所望，又特在于其实，而不在于名。愿
有以深察此意也。